**Projektni zadatak**

**Komisija za evaluaciju projektnih prijava**

**Naziv programa**: Program za podsticanje inovacija u funkciji energetske efikasnosti u industriji za 2024. godinu

**Implementaciono tijelo**: Fond za inovacije Crne Gore

1. **UVOD**

Fond za inovacije Crne Gore sprovodi Program za podsticanje inovacija u funkciji energetske efikasnosti u industriji za 2024. godinu, a koji je namijenjen mikro, malim i srednjim preduzećima (u daljem tekstu: MMSP) iz sektora prerađivačke industrije. Program je rezultat međuresorne saradnje Ministarstva ekonomskog razvoja, Ministarstva prosvjete, nauke i inovacija i Ministarstva energetike u cilju obezbjeđenja neophodne sinergije inovacija, industrijske politike i energetske politike sa prioritetima pametne specijalizacije.

Programom je predviđeno uspostavljanje finansijskih mehanizama za uvođenje inovativnih rješenja i novih tehnologija koje će dovesti do poboljšanja energetske efikasnosti i povećanja upotrebe dostupnih izvora obnovljive energije od strane preduzeća.

Program je koncipiran kao dodjela bespovratne podrške (grantova) u iznosu do 80% vrijednosti projekta, dok preostali dio finansiranja obezbjeđuje korisnik podrške.

Sredstva opredijeljena Programom koriste se za realizaciju projekata koji moraju uključivati realizaciju aktivnosti iz sve tri komponente:

1. Nabavku i ugradnju opreme kojom se doprinosi unapređenju energetske efikasnosti i/ili korišćenju obnovljivih/čistih izvora energije;
2. Implementaciju pametnih/digitalnih rješenja koja obezbjeđuju monitoring potrošnje energije i optimizaciju procesa proizvodnje kroz unaprijeđeno upravljanje radom mašina i tehničkih sistema; i
3. Odgovarajuće jačanje kapaciteta stručnih lica u dijelu upravljanja energijom i optimizacijom potrošnje energije i/ili uvođenje standarda za upravljanje energijom EN ISO 50001.

Korisnici Programa biraju se na osnovu javnog poziva koji raspisuje Fond za inovacije Crne Gore. U skladu sa pravilima Programa evaluaciju projektnih prijava sprovodi nezavisna tročlana ekspertska komisija koju formira Fond (u daljem tekstu: Komisija), u skladu sa Pravilnikom o evaluacionom procesu.

1. **OPIS POSLA**

Zadatak Komisije je sprovođenje evaluacije prijava u dva kruga i dostavljanje predloga konačne rang liste projekata za sufinansiranje.

Evaluacija prijave se vrši na osnovu kriterijuma definisanih Programom posebno za oba kruga – 2 kriterijuma za prvi krug i 6 kriterijuma za drugi krug. Svaki kriterijum se ocjenjuje na skali od pet brojeva - od 1 do 5 i na kraju se izvlači prosječna ocjena, a od Komisije se očekuje da svaku ocjenu obrazloži u obliku koji će dati podnosiocima prijave jasnu povratnu informaciju.

U prvom krugu evaluacije Komisija ocjenjuje koncepte projekata koje dostavljaju podnosilac prijave prilikom apliciranja za učešće u Programu. Kriterijumi izbora za prvi krug evaluacije su:

1. Konceptom su identifikovani problemi koje projekat rješava i opisani očekivani efekti?
2. Konceptom projekta su prepoznate potrebe za jačanjem kapaciteta Podnosioca prijave u dijelu upravljanja energijom?

Na osnovu sprovedenog prvog kruga evaluacije, Fond za inovacije Crne Gore formira rang listu potencijalnih korisnika Programa.

U drugom krugu evaluacije Komisija ocjenjuje kompletne projektne prijave i predlaže projekte koji će biti podržani u okviru Programa. Sastavni dio kompletne projektne prijave je studija opravdanosti koju izrađuje nezavisni tehnički konsultanti za projekte prema rang listi potencijalnih korisnika Programa. Kriterijumi izbora za drugi krug evaluacije su:

1. Da li je predloženo tehničko rješenje sveobuhvatno i izvodljivo?
2. Da li su ispunjeni svi uslovi za uspješnu realizaciju projekta u predviđenim rokovima?
3. Da li korisnik programa ima jasan plan za jačanje kapaciteta stručnih lica u dijelu upravljanja energijom
4. Koliko je očekivano smanjenje potrošnje energije/troškova za energiju kao rezultat realizovane investicije?
5. Koliko primijenjena tehnologija doprinosi unapređenju poslovnog procesa?
6. Da li su rezultati projekta održivi u smislu zadržavanja postojećih zaposlenih/zadržavanje novih stručnih lica na poslovima upravljanja energijom i pratećeg održavanja nove opreme i pametnih digitalnih rješenja?

Na osnovu sprovedenog drugog kruga evaluacije, Fond za inovacije Crne Gore formira konačnu rang listu projekata za sufinansiranje. Fond dogovara uslove sprovođenja pojedinačnih projekata sa podnosiocima prijava uvažavajući stav i komentare Komisije.

Način bodovanja pojedinačnih kriterijuma u oba kruga definisan je Programom. Ostala pitanja relevantna za evaluaciju uređena su Pravilnikom o evaluacionom procesu.

Osim navedenog, Komisija će pružiti podršku Fondu u dijelu odabira tehničkih konsultanata (tima eksperata) za izradu studija opravdanosti sa ciljem sagledavanja mogućnosti za unapređenje energetske efikasnosti i/ili proizvodnju energije iz obnovljivih izvora energije u industrijskim objektima. Naime, na osnovu sprovedenog prvog kruga evaluacije, Fond za inovacije će za određeni broj projekata organizovati izradu studija opravdanosti, a što će biti zadatak tehničkih konsultanata.

1. **VREMENSKI OKVIR**

Rad Komisije je predviđen u dva kruga. Očekivani početak prvog kruga evaluacije je novembar 2024. godine. Predviđeno trajanje ovog kruga evaluacije je 20-30 dana. Ovaj rok može biti produžen u slučaju velikog broja prijava.

Očekivani početak drugog kruga evaluacije je april 2025. Predviđeno trajanje ovog kruga evaluacije je 30-40 dana.

1. **REZULTATI**

Od Komisije se očekuje da isporuči sljedeće rezultate:

* Evaluacija projektnih prijava (koncepta projekta) sa odgovarajućim obrazloženjem za svaku prijavu u obliku koji će dati podnosiocima jasnu povratnu informaciju;
* Evaluacija kompletnih projektnih prijava (odnosno studija opravdanosti) sa odgovarajućim obrazloženjem za svaku prijavu u obliku koji će dati podnosiocima jasnu povratnu informaciju.

1. **ZAHTJEVI ZA ČLANOVE KOMISIJE**

Komisiju čine tri člana. Član Komisije treba da ispuni sljedeće uslove:

* Nivo obrazovanja najmanje VII1 nivo kvalifikacije obrazovanja ili odgovarajući nivo međunarodnog obrazovanja;
* Najmanje 3 godine iskustva u ocjeni i izboru projekata u području koje je relevantno za program - energetska efikasnost, izgradnja objekata, upravljanje/održavanje industrijskih ili energetskih postrojenja, naučno-istraživački rad u oblasti energetike i energetske efikasnosti;
* Odlično aktivno znanje pisanog i govornog engleskog jezika;

i najmanje jedan od sljedećih uslova:

* Akademsko zvanje doktor nauka,
* Najmanje 3 godina iskustva u radu na rukovodećoj poziciji u poslovnom sektoru,
* Iskustvo u vođenju najmanje jednog istraživačko-inovacionog projekta.

Ispunjenost traženih uslova članova Komisije dokazuju dostavljanjem radnih biografija.

1. **PLAĆANJE**

Plaćanja za usluge evaluacije će biti vršena na osnovu broja radnih dana provedenih u izvršenju ugovora o pružanju usluga evaluacije. Plaćanje ugovorene ekspertske nadoknade će se obaviti nakon okončanja ugovora sa odabranim članovima ekspertske komisije i prihvatanja evaluacije od strane Fonda. Naknada za usluge evaluacije iznosi 400,00 EUR u neto iznosu po jednom ekspertskom radnom danu. Broj ekspertskih radnih dana zavisiće od broja projektnih prijava upućenih na evaluaciju.

Prvi dio nadoknade će biti isplaćen članovima ekspertske komisije nakon okončanja prve faze evaluacije u skladu sa odobrenim brojem radnih dana. U prvoj fazi evaluacije, jedan ekspertski radni dan odgovara broju 5 koncepata projekata, kao i 1 ekspertski radni dan predviđen za usaglašavanje ekspertske komisije.

Drugi dio nadoknade će biti isplaćen članovima ekspertske komisije nakon okončanja druge faze evaluacije. U drugoj fazi evaluacije, jedan ekspertski radni dan odgovara broju 2 kompletnih projektnih prijava, uključujući Studije izvodljivosti, kao i 1 ekspertski radni dan predviđen za usaglašavanje ekspertske komisije. Evaluacija će se sprovesti u cjelosti na distanci i putem portala Fonda.